Беларускім гісторыкам і краязнаўцам пашчасціла натрапіць на след аднаго з такіх вымушаных выгнаннікаў – Карла Свяцкага, уладальніка маёнткаў Крупка і Старая Беліца. У свой час некалькі сямейных фотаальбомаў Свяцкіх былі перададзены адным з іх сваякоў на захоўванне ў Нацыянальную бібліятэку Польшчы, і цяпер гэтыя фотаздымкі ў адлічбаваным выглядзе знаходзяцца ў Інтэрнэце ў вольным доступе. Большая частка фотаздымкаў прысвечана маёнтку Старая Беліца, які лічыўся адным з самых багатых і квітнеючых памешчыцкіх маёнткаў Беларусі. Маюцца таксама фотаздымкі маёнткаў Крупка і Гурэц. Асобны альбом утрымлівае фотаздымкі, зробленыя падчас паездкі Карла Свяцкага ў Данію і Швецыю ў 1908 г. Частка фотаздымкаў адлюстроўвае эміграцыйны перыяд жыцця Свяцкіх.